b'\n_START_ARTICLE_\nJ\xc3\xb3gvan Sundstein\n_START_SECTION_\nFamilie og yrke\n_START_PARAGRAPH_\nHan vokste opp i T\xc3\xb3rshavn som eldste s\xc3\xb8nn av sj\xc3\xb8mannsskolel\xc3\xa6rer Hans Jacob Matras Joensen og hustru Johanna Malena Jensen. Foreldrene tok familienavnet Sundstein, sammensatt av farfarens kallenavn \xc2\xabvi\xc3\xb0 Stein\xc2\xbb og farmorens hjembygd Hvannasund, like f\xc3\xb8r han ble f\xc3\xb8dt. Han har fem yngre s\xc3\xb8stre; svogeren Olaf Olsen var industriminister i Sundsteins andre regjering. Selv giftet han seg i 1956 med Lydia Marsten, som han har tre barn med. Familien har v\xc3\xa6rt knyttet til Br\xc3\xb8\xc3\xb0rasamkoman og deres forsamlingshus Ebenezer i T\xc3\xb3rshavn. S\xc3\xb8nnen Eivind Sundstein er medeier i Vesteraalens Hermetikkfabrikk, og har i likhet med onkelen Olaf Olsen investert i produksjon av fiskeredskaper p\xc3\xa5 F\xc3\xa6r\xc3\xb8yene og i Norge.\n_START_SECTION_\nPolitisk arbeid\n_START_PARAGRAPH_\nHan ble valgt inn p\xc3\xa5 Lagtinget som representant for F\xc3\xb3lkaflokkurin fra Eysturoy i 1970. Han byttet valgkrets til Su\xc3\xb0urstreymoy fra 1978. Sundstein ble senere valgt til partiformann i 1980. Han ble da lagtingsformann frem til 1984, og deretter igjen fra 1988 til 1989. F\xc3\xb3lkaflokkurin gjorde gode valg utover hele 1980-tallet, og l\xc3\xb8ftet seg fra fjerde st\xc3\xb8rste parti i 1980, videre til nest st\xc3\xb8rst i 1984, og til \xc3\xa5 bli st\xc3\xb8rst i 1988._NEWLINE_Etter en ti uker lang regjeringskrise i etterkant av lagtingsvalget i 1988, klarte J\xc3\xb3gvan Sundstein \xc3\xa5 samle en flertallskoalisjon best\xc3\xa5ende av F\xc3\xb3lkaflokkurin, Tj\xc3\xb3\xc3\xb0veldisflokkurin, Sj\xc3\xa1lvst\xc3\xbdrisflokkurin og Kristiligi F\xc3\xb3lkaflokkurin den 18. januar 1989. Signar Hansen fra Tj\xc3\xb3\xc3\xb0veldisflokkurin ble visestatsminister, mens Sundstein (foruten statsministervervet) tok seg av saker knyttet til blant annet lovgivning og pensjoner (og ikke sosial- og helseminister Tordur Niclasen). Den eneste partikollegaen i regjeringen ble finans- og kommunalminister Anfinn Kallsberg. Allerede 22. juni samme \xc3\xa5r m\xc3\xa5tte regjeringen g\xc3\xa5 av. Sundstein klarte \xc3\xa5 forene F\xc3\xb3lkaflokkurin med Sambandsflokkurin og Tj\xc3\xb3\xc3\xb0veldisflokkurin, p\xc3\xa5 nytt med Signar Hansen som sin stedsfortreder. Olaf Olsen fra F\xc3\xb3lkaflokkurin ble industri-, helse- og landbruksminister. Ogs\xc3\xa5 denne koalisjonen br\xc3\xb8t sammen etter kort tid i 1990, og Sundstein skrev ut nyvalg til november samme \xc3\xa5r._NEWLINE_15. januar 1991 var regjeringsforhandlingene mellom F\xc3\xb3lkaflokkurin og valgvinner Javna\xc3\xb0arflokkurin avsluttet, og Atli Dams sjette regjering kunne presenteres. Her ble Sundstein ny finans- og kommunalminister, i selskap med partikollega Svend Aage Ellefsen. Begge ble sittende etter at Marita Petersen tok over styringen av regjeringen i januar 1993, men samarbeidet mellom de to partiene ble ikke videref\xc3\xb8rt da Marita Petersens regjering ble presentert i april samme \xc3\xa5r._NEWLINE_Sundstein fortsatte etter tiden i regjering sitt virke i Lagtinget, men trakk seg som partiformann i 1993. Han tok ikke gjenvalg ved lagtingsvalget 1994, og har i etterkant ikke deltatt aktivt i politikken igjen. Sundstein har siden v\xc3\xa6rt styremedlem og -formann i ulike selskaper og foreninger. Han gikk av med pensjon som revisor i 2000, og har bodd i Holb\xc3\xa6k i Danmark sammen med sin kone siden 2003. I 2008 utgav J\xc3\xb3gvan Sundstein, som den f\xc3\xb8rste f\xc3\xa6r\xc3\xb8yske politikeren, sin selvbiografi i bokform.\n_START_SECTION_\n\xc3\x86resbevisninger\n_START_PARAGRAPH_\nSundstein ble i 1990 utnevnt til kommand\xc3\xb8r av Dannebrogordenen.'